ผู้ป่วยหญิงอายุประมาณ30-40ปี​ โดนน้ำร้อนลวกบริเวณแขนขวาตั้งแต่ข้อศอกลงมาถึงมือ​ ไม่ได้ไปพบแพทย์แต่ใช้เจลว่านหางทา​อย่างเดียว 1​ สัปดาห์ต่อมาแผลยังมีลักษณะเป็นปื้นแดง​ หนังลอก​ แต่ไม่พุพอง​ ไม่ปวดแสบแต่คัน​เกาทุกวัน​ กังวลเรื่องรอยแผลเป็นมากเลยมาขอซื้อ hirudoid​ แต่เภสัชกรให้การรักษาดังนี้​ bepanthen​first aid​(ประกอบด้วยคลอเฮกซิดีน ไดไฮโดรคลอไรด์ 5 มก.และเด็กซ์แพนธีนอล (โปรวิตามินบี 5) 50 มก.)​ ทาเพื่อป้องกันการติดเชื้อและสมานแผล​ ไม่แนะนำให้ทาhirudoidเนื่องจากไม่ได้ช่วยลดรอยแผลแนะนำว่าอาจทาพวกhiruscarแทน​ พร้อมกับแนะนำให้ไปพบแพทย์เพื่อตรวจรักษาเพิ่มเติม​ อยากทราบว่าเภสัชกรท่านนี้ให้การรักษาอย่งถูกต้องตามหลักวิชาการหรือไม่และผู้ป่วยควรได้รับการรักษาเพิ่มเติมอย่างไรบ้าง
สวัสดีค่ะ แผลโดนน้ำร้อนลวกอาจก่อให้เกิดแผลพุพองจากการโดนความร้อน การให้ได้การวินิจฉัยที่แน่นอนต้องดูรอยโรคร่วมกับประวัติ ซึ่งการรักษาจะแตกต่างกันไปขึ้นกับว่ามันได้รับความเสียหายระดับไหนหากเป็นปื้นแดง มีหนังลอกด้วยน่าจะเป็นแผลไฟไหม้ระดับสอง แผลไฟไหม้ระดับสองคือเกิดการไหม้ขึ้นที่ชั้นหนังกำพร้าตลอดทั้งชั้น (ทั้งชั้นผิวนอกและชั้นในสุด) และหนังแท้ส่วนที่อยู่ตื้น ๆ (ใต้หนังกำพร้า) จึงหายได้เร็วและไม่เกิดเป็นแผลเป็นเช่นกัน ยกเว้นถ้ามีการติดเชื้อ แผลก็อาจมีหนองให้เห็น แดงมาก เจ็บปวดมาก มีไข้ร่วมด้วยการดูแลตัวเองเบื้องต้น ไม่ควรใช้น้ำแข็งหรือน้ำเย็นจัดประคบ เพราะอาจทำให้บาดแผลลึกมากขึ้นได้ ล้างแผลด้วยน้ำเปล่าอุณหภูมิปกติ ใช้ผ้าสะอาดปิด ทำแผลด้วยอุปกรณ์ทำแผลพิเศษที่มีวัสดุปิดแผลสำหรับแผลไฟไหม้โดยเฉพาะ ใช้ยาฆ่าเชื้อทาบางๆเฉพาะที่ ที่นิยมใช้กันคือ 1% ซิลเวอร์ซัลฟาไดอะซีนค่ะ ถ้าแผลยังเป็นแผลเปิดอยู่ก็ยังไม่ควรใช้ยาทาลดการแผลเป็น แต่ถ้าแผลแห้งไปแล้ว ก็ใช้ยาดังกล่าวทาได้ทั้ง 2 ตัวค่ะ แต่การจะเกิดแผลเป็นหรือไม่ขึ้นกับบุคคลเป็นสำคัญ การใช้ยาอาจไม่ได้ช่วยมากเท่าไรนักแนะนำไปพบแพทย์เพื่อประเมินแผลว่าเป็นระดับใดมากน้อยแค่ไหน และรักษาแผลเป็นอย่างเหมาะสมต่อไป